Id-Deċiżjoni Tal-Kunsill
ta' l-24 ta' Jannar 2000
li tistabbilixxi l-Kumitat tax-Xogħol
(2000/98/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 130 tiegħu,
Wara li kkunsidra l-opinjoni tal-Parlament Ewropew [1],
Billi:
(1) L-Artikolu 3 tat-Trattat jiddikjara illi l-attivitajiet Komunitarji jridu jinkludu l-promozzjoni tal-koordinazzjoni bejn il-politika tax-xogħol ta' l-Istati Membri bil-ħsieb li jtejbu l-effettività tagħhom billi jiżviluppaw strateġija koordinata tax-xogħol;
(2) Il-Parti III, it-Titolu VIII tat-Trattat tistabbilixxi l-proċeduri li bihom l-Istati Membri u l-Komunità għandhom jaħdmu sabiex jiżviluppaw strateġija kkoordinata dwar ix-xogħol u b'mod partikolari sabiex tippromwovi qawwa tax-xogħol ta' ħila, imħarrġa u addattata u swieq tax-xogħol li jwieġbu għall-bidla ekonomika; dan it-Titolu jipprovdi illi jiġi stabbilit Kumitat tax-Xogħol bi status konsultattiv ("il-Kumitat");
(3) Fit-twettiq tax-xogħol tiegħu, li jinkludi li jagħti pariri u jikkontribwixxi għax-xogħol tal-Kunsill u tal-Kummissjoni, il-Kumitat għandu jikkontribwixxi sabiex jiżgura illi l-Istrateġija Ewropea dwar ix-Xogħol, il-koordinazzjoni tal-politika makroekonomika u l-proċess tar-riforma ekonomika jiġu fformulati u implementati b'mod konsistenti u f'manjiera ta' appoġġ reċiproku;
(4) Huwa mixtieq illi l-Kumitat u l-korpi Komunitarji involuti fil-koordinazzjoni tal-politika ekonomika, b'mod partikolari l-Kumitat Ekonomiku u Finanzjarju u l-Kumitat tal-Politika Ekonomika, għandhom jaħdmu qrib ħafna ta' xulxin;
(5) il-Kumitat għandu jikkollabora mill-qrib ma' l-imsieħba soċjali, b'mod partikolari ma' dawk irrappreżentati fil-Kumitat Permanenti tax-Xogħol ipprovdut bid-Deċiżjoni tal-Kunsill Nru 1999/207/KE tad-9 ta' Marzu 1999 dwar ir-riforma tal-Kumitat Permanenti tax-Xogħol u li jħassar id-Deċiżjoni 70/532/KEE [2];
(6) il-Kumitat tax-Xogħol irid jieħu l-post tal-Kumitat tas-Suq tax-Xogħol u l-Impjiegi, stabbilit bid-Deċiżjoni tal-Kunsill 97/16/KE [3]; id-Deċiżjoni 97/16/KE għandha għalhekk tiġi mħassra,
IDDEĊIEDA DAN LI ĠEJ:
L-Artikolu 1
L-istituzzjonijiet u l-funzjonijiet
1. Huwa hawnhekk stabbilit Kumitat tax-Xogħol b'mod konsultattiv (minn issa 'l quddiem imsejjaħ "il-Kumitat") mill-Kunsill sabiex jippromwovi l-koordinazzjoni bejn l-Istati Membri dwar ix-xogħol u l-politiki dwar is-swieq tax-xogħol, b'konformità sħiħa mat-Trattat u b'qies xieraq għall-poteri ta' l-istituzzjonijiet u l-organi Komunitarji.
2. Ix-xogħlijiet tal-Kumitat għandhom ikunu:
- li jikkontrolla s-sitwazzjoni tax-xogħol u l-politiki tax-xogħol fl-Istati Membri u fil-Komunità,
- mingħajr preġudizzju għall-Artikolu 207 tat-Trattat, li jifformula opinjonijiet fuq it-talba jew tal-Kunsill jew tal-Kummissjoni jew fuq l-inizjattiva tiegħu stess, u li jikkontribwixxi għat-tħejjija tal-proċeduri tal-Kunsill riferiti fl-Artikolu 128 tat-Trattat.
Għal dan l-iskop, il-Kumitat għandu wkoll, b'mod partikolari:
- jippromwovi l-konsiderazzjoni tal-għan ta' livell għoli ta' xogħol fil-formolazzjoni u l-implimentazzjoni tal-politika Komunitarja u ta' l-attivitajiet tagħha,
- jikkontribwixxi għall-proċedura li twassal għall-adozzjoni tal-Linji Gwida Ekonomiċi Wiesgħa sabiex tiġi żgurata l-konsistenza bejn il-Linji Gwida tax-Xogħol u dawk il-linji gwida u jikkontribwixxu għas-sinerġija bejn l-Istrateġija Ewropea tax-Xogħol, il-koordinazzjoni politika makroekonomika u l-proċess tar-riforma ekonomika b'mod ta' appoġġ reċiproku,
- jipparteċipa fid-djalogu makroekonomiku fil-livell Komunitarju,
- jippromwovi l-iskambji tat-tagħrif u l-esperjenzi bejn l-Istati Membri u mal-Kummissjoni.
L-Artikolu 2
Il-membri
1. Kull wieħed mill-Istati Membri u l-Kummissjoni għandhom jaħtru żewġ membri fil-Kumitat. Jistgħu jaħtru wkoll żewġ sostituti.
2. Il-membri tal-Kumitat u s-sostituti tagħhom għandhom jiġu magħżula minn fost uffiċjali għolja jew esperti li jippossiedu kompetenza notevoli fil-qasam tax-xogħol u tal-politika tas-suq tax-xogħol fl-Istati Membri.
3. Il-Kumitat jista' jsejjaħ esperti barranin fejn xieraq għall-aġenda tiegħu.
L-Artikolu 3
Il-ħidma
1. Il-Kumitat għandu jeleġġi l-President tiegħu minn fost il-membri maħtura mill-Istati Membri ghal skond ta' sentejn li ma jerġax jiġġedded.
2. l-President għandu jiġi megħjun minn erba' viċi Presidenti, li tnejn minnhom għandhom jiġu eletti mill-Kumitat minn fost il-membri tiegħu għal skond ta' sentejn. It-tielet wieħed għandu jkun rappreżentant mill-Istat Membru li jkollu l-Presidenza tal-Kunsill u r-raba' wieħed għandu jkun rappreżentat mill-Istat Membru li jkollu f'idejh il-Presidenza li tkun tmiss.
3. Il-Kummissjoni għandha tipprovdi l-appoġġ organizzattiv u analitiku lill-Kumitat. Għandha tinnomina membru mill-persunal tagħha bħala Segretarju, li għandu jaġixxi fuq l-istruzzjonijiet tal-Kumitat meta jassisti lill-Kumitat fit-twettiq tax-xogħol tiegħu. Il-Kummissjoni għandha tkun f'kuntatt mas-Segretarjat Ġenerali tal-Kunsill rigward iż-żamma tal-laqgħat.
4. Il-Kumitat għandu jistabbilixxi r-regoli tiegħu ta' proċedura.
5. Il-laqgħat tal-Kumitat għandhom jiġu msejħa mill-President, jew fuq l-inizjattiva tiegħu/tagħha jew fuq it-talba tal-maġġoranza tal-membri tal-Kumitat.
L-Artikolu 4
Il-gruppi tax-xogħol
Il-Kumitat jista' jafda l-istudju dwar kwistjonijiet speċifiċi f'idejn il-membri sostituti tiegħu jew jista' jistabbilixxi gruppi tax-xogħol għal dan l-iskop. F'dawn il-każi, il-Presidenza għandha tittieħed jew minn membru jew minn membru sostitut tal-Kumitat jew minn uffiċjal tal-Kummissjoni, maħtur mill-Kumitat. Il-gruppi tax-xogħol jistgħu isejħu esperti sabiex jgħinuhom.
L-Artikolu 5
Il-kuntatt ma' korpi oħra
1. Fit-twettiq tal-mandat tiegħu, il-Kumitat għandu jikkonsulta lill-korp maniġerjali u lill-ħaddiema. Ghandu, f'dan il-kuntest, jistabbilixxi kuntatti mas-sieħba soċjali rrappreżentati fuq il-Kumitat Permanenti tax-Xogħol.
2. Il-Kumitat għandu jaħdem kif approprjat f'kooperazzjoni mal-korpi u l-kumitati relevanti l-oħra li jittrattaw materji ta' politika ekonomika.
L-Artikolu 6
It-tħassir
Il-Kumitat tas-Suq tax-Xogħol u l-Impjiegi stabbilit bid-Deċiżjoni 97/16/KE għandu jtemm milli jibqa' jeżisti fid-data ta' l-ewwel laqgħa tal-Kumitat stabbilit bid-Deċiżjoni preżenti. L-ewwel laqgħa tal-Kumitat għandha ssir mhux aktar tard min erba' xhur wara d-data ta' l-adozzjoni ta' din id-Deċiżjoni.
Id-Deċiżjoni 97/16/KE għandha tiġi mħassra fid-data illi l-Kumitat tas-Suq tax-Xogħol u l-Impjieġi ma jibqax jeżisti.
L-Artikolu 7
Il-Pubblikazzjoni
Din id-Deċiżjoni għandha tiġi ppubblikata fil-Ġurnal Uffiċjali tal-Komunitajiet Ewropej.
Magħmula fi Brussel, fl-24 ta' Jannar 2000.